ตำรวจ แจ้งเตือนประชาชน หากพบแท็กซี่โกงมิเตอร์ สามารถแจ้งตำรวจได้ทันที
รองโฆษกสำนักงานตำรวจแห่งชาติ แจ้งเตือนประชาชน หากพบแท็กซี่โกงมิเตอร์ สามารถแจ้งตำรวจได้ทันที หลังพบมีการเผยแพร่กลโกงผ่านเฟซบุ๊ค พร้อมจัดชุดสุ่มตรวจ ไม่ให้เอาเปรียบประชาชนและนักท่องเที่ยวพันตำรวจเอกกฤษณะ พัฒนเจริญ รองโฆษกสำนักงานตำรวจแห่งชาติ กล่าวเตือนไปยังประชาชน นักท่องเที่ยว ผู้ใช้บริการแท็กซี่ หากพบความผิดปกติ การโกงค่าโดยสาร อัตราค่าโดยสารไม่ถูกต้องเป็นไปตามที่กรมการขนส่งทางบกได้กำหนดอัตราค่าบริการไว้ หรือ เป็นการกระทำความผิดที่มีโทษในทางอาญา ไม่ว่าจะเป็นรูปแบบในการโกงต่าง ๆ สามารถแจ้งตำรวจได้ทันที หลังกรณีเฟซบุ๊กแฟนเพจ Smart Taxi โพสต์คลิปและข้อความให้ความรู้เกี่ยวกับกลโกงของแท็กซี่บางราย ที่ดัดแปลงมิเตอร์ค่าโดยสาร เพื่อให้สามารถเพิ่มค่าโดยสารได้ด้วยการแตะเบรกและคันเร่ง ขณะเดียวกัน เจ้าหน้าที่ตำรวจที่เกี่ยวข้อง อาทิ ตำรวจท่องเที่ยว ตำรวจจราจร จะจัดเจ้าหน้าที่ออกตรวจสอบ และสุ่มตรวจ เพื่อกวดขันผู้ให้บริการ เพื่อไม่ให้เกิดการเอารัดเอาเปรียบประชาชนและนักท่องเที่ยวต่อไป พร้อมเตือนไปยังผู้ให้บริการขนส่งสาธารณะ อย่าเอารัดเอาเปรียบผู้โดยสาร หากตรวจสอบพบว่าเป็นความผิดตามกฎหมาย จะถูกดำเนินคดีอย่างเด็ดขาด